b'\n_START_ARTICLE_\nRadar\n_START_PARAGRAPH_\nRADAR (tudi radar; angle\xc5\xa1ko RAdio Detection And Ranging) je kratica, ki ozna\xc4\x8duje Radijsko detekcijo in rangiranje(nekje je kratica opisana kot Radio Aircraft Detecting and Ranging, pomeni isto, le dodana je omemba letal).\n_START_SECTION_\nUporaba\n_START_PARAGRAPH_\nSprva voja\xc5\xa1ki sistem za merjenje oddaljenosti z elektromagnetnimi valovi. Sedaj se mno\xc5\xbei\xc4\x8dno uporablja v letalih in vseh zra\xc4\x8dnih plovilih, kontrolnih stolpih na letali\xc5\xa1\xc4\x8dih, ladjah, podmornicah,...\n_START_SECTION_\nDelovanje radarja\n_START_PARAGRAPH_\nSistem deluje tako, da antena oddaja radijske valove. Ko ti dose\xc5\xbeejo trdno snov, se odbijejo nazaj proti anteni. Ta jih zazna kot odmev, jih analizira in s tem dolo\xc4\x8di obliko, smer, velikost, koordinate in hitrost objekta. Mo\xc4\x8d prejetega odmeva je sorazmerna z velikostjo in obliko radarsko odbojnih povr\xc5\xa1in (vsi materiali ne odbijajo radijskih valov). Radijski valovi se \xc5\xa1irijo s svetlobno hitrostjo, zato merimo \xc4\x8dasovne presledke med oddajanjem signala in sprejemanjem odmeva v del\xc4\x8dkih sekunde, iz te razlike \xc4\x8dasa izra\xc4\x8dunamo oddaljenost. Hitrost in smer izra\xc4\x8dunamo iz razlike med oddano in sprejeto frekvenco signala (Dopplerjev pojav). Ker merimo zelo oddaljene predmete in \xc5\xbeelimo to\xc4\x8dne podatke, mora biti snop elektri\xc4\x8dnih valov zelo skoncentriran, to dose\xc5\xbeemo z uporabo paraboli\xc4\x8dnih anten.\n_START_SECTION_\nNastanek termina radar\n_START_PARAGRAPH_\nZa uvedbo termina sta zaslu\xc5\xbena F.R. Furth in S.M. Tucker z oddelka za radiolokalizacijo ameri\xc5\xa1ke mornarice (U.S. Navy). 18. novembra 1940 admiral Harold R. Stark iz vrhovnega poveljstva ameri\xc5\xa1ke mornarice dovoli uporabo termina RADAR, kot zamenjavo predhodnih Pulse Radio Equipment (pulzna radijska oprema) in Radio Echo Equipment (radijsko odmevna oprema). Kraljeva vojna mornarica Zdru\xc5\xbeenega kraljestva je do leta 1943 uporabljala termina Radio-Location (radijsko lokaliziranje) in Radio Direction Finding (usmerjeni radijski iskalec), nato pa se poenoti z Ameri\xc4\x8dani. Nemci med drugo svetovno vojno uporabljajo termine DeTe - Dezimeter Telegraphie (decimeterska telegrafija - zaradi valovnega obmo\xc4\x8dja nekaj decimetrov, kar ustreza frekvenci okoli 30\xc2\xa0MHz), nato pa FuMO in FM Funkmess-Ordung (smer radijskega oddajanja).'